Την άμεση τροποποίηση του άρθρου για την επιβολή φόρου διαμονής από το 2018 στα ξενοδοχεία και στα ενοικιαζόμενα δωμάτια ανακοίνωσε το υπουργείο Οικονομικών, για την ομαλή, όπως επισημαίνει, εφαρμογή του νόμου.

Όπως αναφέρει το ΥΠΟΙΚ σε σχετική ανακοίνωση, «την 1.1.2018 τίθεται σε ισχύ ο φόρος διαμονής που θεσπίστηκε με τις διατάξεις του άρθρου 53 του ν. 4389/2016.

Για την ομαλή εφαρμογή του μέτρου το άρθρο αυτό πρόκειται να τροποποιηθεί άμεσα, ώστε να προβλέπεται πλέον ρητά, ότι ο φόρος θα βαρύνει σε κάθε περίπτωση τον ταξιδιώτη - διαμένοντα - χρήστη του δωματίου ή διαμερίσματος, ότι επιβάλλεται από τις ξενοδοχειακές και λοιπές επιχειρήσεις προς τους διαμένοντες με την έκδοση "ειδικού στοιχείου-απόδειξης είσπραξης φόρου διαμονής" και ότι το ειδικό αυτό στοιχείο δεν επιβαρύνεται με ΦΠΑ. Η τροποποιηθείσα διάταξη θα ισχύσει αναδρομικά από 01-01-2018», καταλήγει η ανακοίνωση.